DA Den Europæiske Unions Tidende CE 88/413

(2004/C 88 E/0419)

SKRIFTLIG FORESPØRGSEL E-2478/03

af Miet Smet (PPE-DE) til Kommissionen

(24. juli 2003)

Om: Kvinders rettigheder i Afghanistan

Talebanernes magtovertagelse i 1996 var ledsaget af en dramatisk forringelse af de afghanske kvinders situation. Kvinder blev udsat for en ekstrem psykologisk og fysisk undertrykkelse, idet de helt eller delvis blev nægtet adgang til fyldestgørende lægehjælp, undervisning, indtjeningsmuligheder og bevægelsesfrihed.

Mange havde håbet, at talebanstyrets afslutning skulle indvarsle en ny periode for de afghanske kvinder. EP-medlemmerne understregede i Europa-Parlamentets beslutning af 5. september 2002 (1), at der især burde gives høj prioritet til kvinders vilkår, navnlig inden for uddannelse, sundhed, offentlig forvaltning og medier. Desuden anmodede de om, at den nye afghanske regering vedtog og gennemførte nye effektive foranstaltninger for at fremme kvindernes vilkår i landet. EU skulle selv deltage heri og en del af EU-støtten skulle ydes direkte til specifikke kvindeprojekter.

Halvandet år efter Bonn-konferencen er status over kvindernes situation lidet positiv. I landdistrikterne, hvor tre fjerdedele af afghanerne lever, er der endnu intet, som er forandret for kvindernes vedkommende. Dette bekræftes af de EP-medlemmer, som deltog i EP-delegationens rejse til Afghanistan. Siden talebanernes fald er der udelukkende sket fremskridt for kvindernes rettigheder i Kabul, men i landet som sådan går kun 30 % af pigerne i skole.

Hvordan forholder EU sig til de vedvarende overtrædelser af kvinders rettigheder? Hvilke specifikke kvindeprojekter i Afghanistan finansieres af EU? Gennemfører EU ud over at støtte specifikke kvinde-projekter også andre initiativer med henblik på at forbedre kvindernes situation? Hvilken del af EU's budget er udelukkende afsat til Afghanistan?

Svar afgivet på Kommissionens vegne af Christopher Patten

(18. august 2003)

Kommissionen søger at fremme forandringer gennem sit støtteprogram til Afghanistan. I 2002 blev der finansieret specifikke projekter for kvinder, herunder rehabilitering af badefaciliteter for kvinder og en park for kvinder i Kabul. Kommissionen har også finansieret adskillige initiativer med henblik på at fremme civilsamfundet og anspore tiltag til fordel for ugunstigt stillede befolkningsgrupper og mindretal, herunder kvinder.

I landestrategidokumentet for 2003-2004 understreges behovet for, at der især fokuseres på kvinderne i Kommissionens approach over for Afghanistan. Kommissionen vil fortsat finansiere projekter, som specifikt vedrører kvinder (f.eks. badefaciliteter for kvinder i seks regionale byer uden for Kabul), og sikre, at deres specifikke behov integreres i alle projekter. Mindst 2 % af Kommissionens genopbygningsprogram vil være afsat til specifikke kvindeprojekter. Det er dog den overordnede approach med integrering af kvindeaspektet, som vil sikre, at kvinderne i væsentligt omfang får gavn af alle EF's interventioner. F.eks. er Kommissionens sundhedsprogram i høj grad fokuseret på kvindernes sundhedsbehov.

Mere bredt skal Kommissionen sideløbende med det internationale samfunds indsats sikre, at kvindernes rettigheder og roller indgår som et nøgleelement i genopretningen og genopbygningen, lige fra at sikre dem en bedre adgang til grundlæggende sundhedspleje og uddannelse til at fremme deres deltagelse i alle aspekter af den politiske beslutningsproces. Kommissionen er en ledende donor i sundhedssektoren, hvor nedbringelse spædbørns- og mødredødeligheden samt reproduktive sundhedsspørgsmål er hovedprioriteter.

Det internationale samfund må også sammen med regeringen arbejde for at sikre, at den nye forfatning fastslår princippet om menneskerettigheder for alle, også kvinder, og at disse rettigheder håndhæves gennem retssystemet. Kommissionen bidrager til fonden for lov og orden og til tiltag i retsvæsenet. Det vil bidrage til at finansiere reformer i retsvæsenet og sikre, at lovgivningen implementeres effektivt.

(1) P5_TA(2002)0407.